Peter Christensen (V), 2005-12-08:
Kan man holde skattestoppet?
Kan det offentlige forbrug vokse på afdæmpet vis, og kan man samtidig have overskud på de offentlige finanser?
Kan man have hele tre gode ting på én gang?
De ville have sagt, det var umuligt.
I så fald må oppositionen have fået en regulær overraskelse nu, for regeringen holder skattestoppet, øger det offentlige forbrug på afdæmpet vis med 0,5 pct. i 2006 og fastholder samtidig et flot overskud på de offentlige finanser på langt over 40 mia. kr. og nedbringer dermed vores gæld – hele tre ting på én gang!
Vi gennemfører jo præcis, hvad vi har lovet, senest i regeringsgrundlaget fra februar 2005, og det virker.
Danmark er midt i et økonomisk boom, og vi kan glæde os over et yderligere fald i ledigheden med 4.000 flere personer næste år end ifølge den forrige prognose fra august.
Dermed kommer ledigheden ned på bare 143.000, og det er den laveste ledighed i de seneste 30 år.
Kombinationen af økonomisk vækst og en fornuftig økonomisk politik er med til at skabe råderum til alt muligt godt, og derfor er finansloven for 2006 da også et rent Matadormix af gode sager.
Vi har indgået en aftale om at forbedre førtidspensionisternes vilkår, idet vi afsætter omkring 610 mio. kr. i 2006 til at løfte de laveste førtidspensionister; vi styrker forskningsområdet med i alt ca. 600 mio. kr.; på uddannelsesområdet afsætter vi ca. 275 mio. kr. primært målrettet de videregående uddannelser og folkeskolen, hvor der vil blive flere timer i dansk og historie, efteruddannelse af lærere, en national handlingsplan for læsning samt styrket evaluering i folkeskolen, bl.a. med indførelse af nationale test; vi har afsat i alt 1,3 mia. kr. ekstra til ældre og sundhed, herunder bedre og mere fleksibel hjemmehjælp, initiativerne i Kræftplan II samt sundhedscentre; dertil kommer nedsættelse af forældrebetalingen til maksimalt 25 pct. for børnepasning og penge til bedre kvalitet i samme børnepasning; og for at øge sikkerheden for befolkningen har vi indgået en aftale om at afsætte 150 mio. kr. i 2006 som led i en styrket indsats mod terror.
Sådan en stor godtepose vil let kunne blive beskyldt for at efterlade nogle store huller i tænderne.
Men råderummet er til stede, og pengene er til stede.
Kl. 9.10
Vi har sat os for at fremme den økonomiske vækst og fremme lysten til at arbejde og dermed øge mulighederne for at sætte penge af til sociale forbedringer.
Vi må sikre, at vi kan hjælpe de syge og de svage ved at opmuntre de stærke og raske til at tage opgaven på sig, og derfor kan jeg lige så godt gentage regeringens mantra: Det skal kunne betale sig at arbejde.
Jeg har noteret mig, at nogle partier i Folketinget vakler i stedet for at fastholde dette sunde princip, og derfor vil jeg gerne minde om, at velfærd ikke kommer ud af den blå luft.
Forudsætningen for velfærd er arbejde og økonomisk vækst, ikke omvendt.
På samme måde er forudsætningen for at deltage i arbejdet med finansloven og være med til at dele penge ud, at man til gengæld bidrager til fundamentet for finansloven, nemlig skattestop og en fornuftig, afdæmpet udgiftsvækst.
Det mente Socialdemokraterne og De Radikale desværre ikke at de kunne være med til, og derfor deltager de naturligt nok ikke i finanslovens hovedaftale i modsætning til Dansk Folkeparti.
Men heldigvis var der jo mulighed for alligevel at få indflydelse.
Det kunne man få ved at deltage i finanslovens delaftaler, og den mulighed er jeg glad for at De Radikale har grebet.
Jeg synes, det er tegn på politisk fornuft, og jeg synes, vi har fået strikket en række gode aftaler sammen med deltagelse af regeringen, Det Radikale Venstre og Dansk Folkeparti.
Det gælder bl.a. aftalen om forenkling af reglerne for beskatning af aktier, det gælder trafikaftalen, og det gælder aftalen om fremtidens almene boligsektor.
Til gengæld er jeg egentlig overrasket over Socialdemokraternes linje.
Så spillede Socialdemokraterne ud med et forslag om at bruge store milliardbeløb på huslejenedsættelser i den almene sektor, men ikke et ord om, hvad der skulle ske med huslejen, når pengene var brændt af.
Med en så usikker og utroværdig linje har Socialdemokraterne gjort livet vanskeligt for sig selv.
Det skal jeg være den første til at beklage, for jeg mener, at Socialdemokraterne burde høre til i kredsen af ansvarlige partier på Christiansborg.
Også dagens ændringsforslag viser tydeligt de to forskellige bud på fremtidens samfund.
Regeringens forslag giver borgerne et skattestop, sikrer rammerne for en fortsat stigende velfærd og giver mulighed for at skabe job i Danmark, også i fremtiden, mens Socialdemokraternes forslag vil medføre en usikker økonomisk kurs.
Venstre står selvfølgelig bag det første, og vi stemmer derfor for de ændringsforslag, der er stillet af finansministeren.